39. schôdza NR SR - 13.deň - A. dopoludnia
Dátum: 2025-09-29
Poslanec: Kosová, Ingrid (PS)
Druh vystúpenia: Vystúpenie v rozprave

Áno, už svietim, tak vidíte aj takáto chyba sa stáva. Vidíte, že to má vo mne teraz vzbudzuje veľa emócií, keď tak iste kojím asi. Ale nie, nie som v podstate kľudná, len sa zamýšľam nad tou absurdnosťou, teraz vznikla pri tom, že niektoré školy a školské zariadenia, ktoré majú napríklad formu neziskovej organizácie, transakčnú daň platiť nebudú, napriek tomu, že plnia verejnoprospešnú činnosť. No a potom sú tu také školy, ktoré že vraj podnikajú, aj keď ja teda o takej neviem, pretože dokonca aj všetky neštátne školy, ktoré majú poplatky, tak plnia po prvé verejnoprospešnú činnosť a po druhé, pôsobia ako neziskové organizácie. Každá škola v tejto krajine, či je cirkevná, štátna alebo neštátna, je neziskovou organizáciou, bez ohľadu na to akého má zriaďovateľa. Nemáme tu eseročky školy. Neviem, možno sa vám darí oblbovať verejnosť tým, že keď škola vyberá školné, tak to znamená, že je to súkromný podnikateľ. No nie je to pravda. Každá škola je nezisková organizácia a napriek tomu, že má možnosť vyberať školné, tak je stále neziskovou organizáciou. Nemá nárok realizovať nejaký zisk a ak aj má nejaký prebytok, hospodársky, pozitívny výsledok, tak ten je povinná investovať znova na ďalší rok do vzdelávania, do výchovy a vzdelávania. Každá jedna. Okrem toho nezabúdajte na to, že 60% škôl nevyberá vôbec poplatky, myslím teraz neštátne, či už cirkevné alebo súkromných zriaďovateľov, ktoré sú buď fyzické alebo právnické osoby. Nevyberá. Máme tu možno 5% a to len v Bratislavskom kraji škôl, ktoré ani nie sú v sieti a majú vysoké poplatky, ale tých sa to netýka. Akonáhle je škola zriadená v zmysle zákona o školskej správe a samospráve, je neziskovou organizáciou, bez ohľadu na to, či vyberá alebo nevyberá poplatky. Okrem toho koná vo verejnoprospešnom záujme. To znamená, že keď jej štát poskytuje normatív na žiaka, tak tento štát investuje do výchovy a vzdelávania a to sa veľmi prísne kontroluje, ako sú tieto účelové finančné prostriedky vynaložené. Takže prosím, prestaňme zavádzať verejnosť a vytvárať tu nejaké ja neviem, bludy o tom, že tu máme nejaké súkromné školy. To je podľa mňa len chybný názov, nič viac, nič menej, pretože sú to neziskové organizácie a teda si zaslúžia rovnako ako verejné alebo štátne, aby boli od transakčnej dane oslobodené. Druhá základná vec, problém, na ktorý som upozorňovala, sú zriaďovatelia. Vysvetlite mi, ako je možné, že ministerstvo financií asi nevie, že finančné prostriedky na školy a školské zariadenia sa posielajú zriaďovateľom a zriaďovateľ má povinnosť všetky prachy, všetky peniaze, ktoré dostanú,100%, ich zaslať školám? Prečo má zriaďovateľ platiť transakčnú daň z toho, že peniaze dostane a všetky odvedie škole? Vysvetlite mi to a keďže to ide, samozrejme, vždycky v splátkach 12-ich za rok, tak každý mesiac príjem za výdaj platí transakčnú daň, napriek tomu, že všetky peniaze musí škole poskytnúť. Zriaďovateľ si tie peniaze predsa nenecháva... Vysvetlite mi to. A keďže to ide samozrejme vždycky v splátkach 12 za rok, tak každý mesiac za príjem za výdaj platí transakčnú daň. Napriek tomu, že všetky peniaze musí škole poskytnúť. Zriaďovateľ si tie peniaze predsa nenecháva. Čiže aký je v tom rozdiel, sú to peniaze určené pre deti, ktoré zriaďovateľ musí zaslať škole. Z takejto transakcii nemá čo platiť transakčnú daň, najmä ak sú to finančné prostriedky daňových poplatníkov. Potom tu je jasné, že dochádza k dvojitému zdaneniu. Niekoľkokrát som to už vysvetľovala, napriek tomu ja neviem, ja už dlhodobo trpím takým tým pocitom, že vzdelávanie a školstvo túto koalíciu absolútne nezaujíma a teraz sa mi to len potvrdzuje, lebo bez ohľadu na to, koľkokrát som to povedala, stále sa vôbec nič nemení. Vidím, že ani teraz to nikoho nezaujíma, keď sa tak pozerám do tvárí svojich koaličných partnerov, čo mi je veľmi ľúto a predpokladám aj to, že tento pozmeňovací návrh, ktorý sme predložili s kolegyňou Luščíkovou prijatý nebude, ale týmto by som aspoň chcela vyjadriť všetkým ľuďom a všetkým priaznivcom, ktorí nás pozerajú cez živé vysielanie, že vždy budeme na strane spravodlivosti a ja napriek tomu verím, že sa tu nájde aspoň niekto z koaličných partnerov, ktorý v budúcnosti sa bude snažiť túto chybu opraviť, pretože to, že transakčnou daňou zaťažujeme školy a školské zariadenia, bude mať svoje konsekvencie. Aj vo vzťahu k tomu, že teraz bude v druhom čítaní v októbri návrh z dielne ministerstva školstva, ktorý sa bude ešte výraznejšou mierou podieľať na ohrození ekonomickej situácie neštátnych škôl tým, že v prípade že sa nevzdajú svojich poplatkov, tak im bude zobratý 20 % normatív v tejto situácii, v ktorej sa momentálne nachádzame, v tejto ekonomickej situácii na Slovensku si myslím, že pre niektoré školy to bude určite likvidačné a chcem, aby títo ľudia vedeli, že Progresívne Slovensko je na ich strane, že chápeme ich situáciu v akej sa nachádzajú a že budeme sa vždy, keď to bude možné pokúšať o to, aby boli vyňatí aspoň z transakčnej dane a aby boli ich ekonomická situácia zohľadnená a zlepšená. Prosím si zastaviť čas, prečítam teraz pozmeňovák. Dubéci, Martin, podpredseda NR SR Bude čítať pozmeňovák pani poslankyňa, zastavte čas. Kosová, Ingrid, poslankyňa NR SR V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme s kolegyňou Darinou Luščíkovou nasledujúci pozmeňujúci a doplňujúci návrh k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 279/2024 Z. z. o dani z finančných transakcií a o zmene a doplnení niektorých zákonov v znení neskorších predpisov (tlač 802). V návrhu zákona navrhujeme túto zmenu a doplnenie: V čl. I sa za bod 2 vkladá nový bod 3, ktorý znie: „3. V § 3 ods. 2 ôsmy bod znie: „8. verejná škola, neverejná škola a školské zariadenie financované z kapitoly Ministerstva školstva Slovenskej republiky alebo z výnosu dane z príjmov podľa osobitného predpisu poznámka 2m) a ich zriaďovateľ.”. Poznámka pod čiarou k odkazu 2m znie: „2m) zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov.". Ostatné novelizačné body v čl. I sa primerane prečíslujú. Odôvodnenie: Podľa § 3 zákona č. 279 2004 Z. z. daň z finančných transakcií neplatia školy a školské zariadenia zaradené do siete škôl a školských zariadení Slovenskej republiky, ktoré nie sú obchodnou spoločnosťou, resp. nevykonávajú podnikateľskú činnosť so ziskom. Takto nastavená úprava však nezohľadňuje skutočnosť, že aj školy a školské zariadenia zriadené právnickými osobami podnikajúcimi so ziskom plnia rovnakú verejnoprospešnú funkciu výchovy a vzdelávania ako školy iných zriaďovateľov. Finančné prostriedky určené na výchovu a vzdelávanie sú prideľované štátom alebo samosprávou prostredníctvom zriaďovateľa a tento je povinný zaslať ich školám a školským zariadeniam v plnej výške. Z pohľadu verejných financií je irelevantné, či je zriaďovateľ fyzickou či právnickou osobou založenou na podnikanie so ziskom alebo nie, pretože účel použitia týchto prostriedkov je striktne viazaný na zabezpečenie výchovy a vzdelávania. Uplatňovanie dane z finančných transakcií na tieto finančné prostriedky znamená de facto ich dvojité zdanenie, keďže pochádzajú zo štátneho rozpočtu alebo z podielových daní, teda zo zdrojov už raz zdanených. Z tohto dôvodu je žiaduce, aby sa výnimka zo zdanenia vzťahovala na zriaďovateľov a všetky školy a školské zariadenia financované z verejných zdrojov, bez ohľadu na právnu formu zriaďovateľa. V prípade, ak je zriaďovateľ právnickou osobou podnikajúcou so ziskom alebo obchodnou spoločnosťou, postačuje ak bude tieto finančné prostriedky viesť na osobitnom bankovom účte. Takýmto spôsobom bude zabezpečená transparentnosť a jednoznačné oddelenie prostriedkov určených na výchovu a vzdelávanie od ostatných príjmov zriaďovateľa a zároveň bude garantované, že tieto prostriedky nepodliehajú dani z finančných transakcií. Ďakujem, skončila som.